Agnes Smedley

**Agnes Smedley** (kinesisk: 安格尼斯•史沫特莱, pinyin: *Āngénísī Shǐmòtèlái* ; født 23. februar 1892 i Osgood i Missouri i USA, død 6. mai 1950 i Oxford) var en amerikansk journalist og forfatterinne som ble mest kjent for sine artikler og bøker om den kinesiske borgerkrig. 

## Liv og virke

Hun ble født i Missouri, men kom med sin familie som tiåring til Colorado. Senere ble hun lærerinne i New Mexico.

Årene 1911-1912 studerte hun ved Tempe Normal School i Arizona og redigerte studentavisen *Tempe Normal Student*.

Hun giftet seg med Ernest Brudin og paret flyttet til California. I 1916 ble Agnes Smedley medlem av Socialist Party of America. Ekteskapet endte med skilsmisse etter seks år. Agnes Smedley flyttet til New York, og begynte å arbeide for tidsskriftet *Birth Control Review*.

Hun innledet et forhold med den indiske kommunist Virendranath Chattopadhyaya. I 1918 ble hun arrestert i Tyskland på grunn av sin aktivitet for Indias uavhengighet fra Storbritannia. I 1920 flyttet hun med Chattopadhyaya til Berlin. De åpnet en klinikk for familieplanlegging og Agnes Smedley skrev for *The Nation* og *New Masses* om Weimarrepublikken.Etter et kort opphold i Sovjetunionen var hun skuffet over forholdene der og ble kritisk innstilt også mot de tyske kommunister. Hun var en venn av  Käthe Kollwitz.

I 1929 skrev hun ferdig sin litt fiksjonalisert selvbiografi *Daughter of Earth* og reiste alene til Shanghai. Senere ble hun beskyldt for å ha blitt medlem av den spionring som den sovjetiske spion Richard Sorge bygde opp blant annet i Shanghai. Hun hadde et seksuelt forhold til Sorge, og antagelig Ozaki Hotsumi, en korrespondent for avisen *[[Asahi Shinbun]]*. Hun introduserte Sorge for Ozaki, som ble Sorges viktigste informant i Japan. Generalmajor Charles A. Willoughby, som tjenestegjorde for general Douglas MacArthurs etterretningssjef, hevdet senere at  Smedley hadde vært med i Sorges spionring. Etter krigen truet Smedley med å saksøke Willoughby for anklagen. Ruth Price, forfatter av en omfattende biografi om Smedley, skriver at det er temmelig sterke vitnesbyrd i dovjetiske arkiver om at Smedley faktisk bedrev spionasje for Komintern og for Sovjetunionen.

Hun ble en god venn av Ruth Werner («Sonja»), men kanskje uten å ha kjennskap til hennes etterretningsarbeid.

I 1930-årene besøkte Agnes Smedley Folkets frigjøringshær og skrev om sine opplevelser i Kina for  *[[Frankfurter Zeitung]]* og *[[Manchester Guardian]]* og for tidsskriftene *Asia*, *[[The New Republic]]*, *Nation*, *[[Vogue]]* og *[[Life (magasin)|Life]]*. Hun besøkte ikke bare kommunistenes troppestyrker, men mellom 1938 og 1941 også Guomindangs styrker.

Etter hjemkomsten til USA bosatte hun seg i New York City og forfattet en rekke bøker om den kinesiske borgerkrig. Dessuten engasjerte hun seg mot rasediskrimineringen i USA. 

Da McCarthy-tiden begynte ble hun i 1947 anklaget for å være medlem av USAs kommunistiske parti og for å ha spionert for Sovjetunionen. Presset ble så stort at hun i november 1949 valgte å flytte til Storbritannia. Der døde hun kort etter. Den pågående FBI-etterforskningen av henne ble dermed ikke sluttført.

Hennes aske er satt ned i Babaoshangravfeltet for revolusjonshelter i Beijing. Det ble oppkalt gater etter henne i Dresden og Chemnitz (*Agnes-Smedley-Straße*).

## Verker
* *Daughter of Earth* (1929)
* *Chinese Destinies* (1933)
* *China's Red Army Marches* (1934), også publisert som *Red Flood Over China*
* *China Fights Back: An American Woman With the Eighth Route Army* (1938)
* *Battle Hymn of China* (1943) (republisert som *China Correspondent*)
* *The Great Road: The Life and Times of Chu Teh* (1956, publisert posthumt)

## Referanser


## Litteratur
* Saara Jäntti: *Possible Subversions: The Narrative Construction of Identity in Agnes Smedley's Daughter of Earth*. Verlag Dr. Müller 2008, ISBN 3639047109, ISBN 978-3639047103
* Janice R MacKinnon und Stephen R MacKinnon: *Agnes Smedley. Das Leben einer radikalen Frau mit dem unfehlbaren Instinkt, ihre Person in das Zentrum der weltweiten politischen und sozialen Bewegung ihrer Zeit zu rücken *. 1989, ISBN 3905493071, ISBN 978-3905493078
* Janice R. MacKinnon, Stephen R. MacKinnon: *Agnes Smedley. The life and times of an American radical*. Berkeley: University of California Press, 1988. ISBN  0-520-05966-2 / ISBN  0-520-06614-6.
* Ruth Price: *The Lives of Agnes Smedley*. Oxford University Press, 2005. ISBN 0-195-14189-X.
* Ruth Werner: *Sonjas Rapport* - Erste vollständige Ausgabe, Verlag Neues Leben (Eulenspiegel Verlagsgruppe) 2006, ISBN 3-355-01721-3 (om vennskapet mellom de to kvinnene)

## Eksterne lenker
* Daughter of Earth: Agnes Smedley Collection  
* Agnes Smedley  (Biografi)